विदेश मंत्री सुषमा स्वराज ने इस पर कड़ी प्रतिक्रिया देते हुए अपने संबोधन में कहा था कि भारत को चार बिंदुओं की आवश्यकता नहीं है बल्कि केवल एक बिंदु की जरूरत है कि पाकिस्तान को ‘‘आतंकवाद त्याग देना चाहिए और बैठकर बात करनी चाहिए।’ संयुक्त राष्ट्र महासभा सत्र ऐसे समय में आयोजित हो रहा है जब उरी में आतंकवादी हमले के कारण दोनों देशों के बीच तनाव बढ़ गया है। भारी हथियारों से लैस चार आतंकवादियों ने गत रविवार को तड़के भारतीय सेना के बटालियन मुख्यालय पर हमला किया था जिसके कारण 18 जवान शहीद हो गए और 19 अन्य घायल हो गए।